Kun avioliittolaki muuttuu ensi vuoden maaliskuun alussa, osa Suomen evankelisluterilaisen kirkon papeista alkaa todennäköisesti vihkiä samaa sukupuolta olevia pareja. Piispainkokous on kuitenkin ilmaissut, että avioliittolain muutos ei muuta kirkon oppia avioliitosta naisen ja miehen välisenä liittona.

Kirkkohallituksen täysistunto hyväksyi 18. lokakuuta 2016 selvityksen, jonka mukaan papin tekemä samaa sukupuolta olevan parin vihkiminen on juridisesti pätevä, kunhan on noudatettu avioliittolain mukaisia vihkimisen ehtoja.

Vaikka samaa sukupuolta olevan parin vihkiminen ei ole kirkon nykyisten käytäntöjen mukainen, vihittäville ei koidu mitään seuraamuksia. ”Avioliiton oikeusvaikutukset alkavat ja vihittävän siviilisääty muuttuu jo vihkimisen hetkellä”, sanotaan selvityksessä.

Sen sijaan vihkimisen suorittanut pappi saattaa joutua vastaamaan tekemisistään hiippakunnalleen. Pappi voidaan erottaa pappisviran toimittamisesta, todennäköisesti määräajaksi.

Selvityksessä todetaan myös, että kirkolla on uuden lain voimaan tultua edelleen oikeus päättää itse vihkimiskäytännöistään.

Todennäköisesti ensi maaliskuussa osa papeista ottaa riskin ja alkaa vihkiä sateenkaaripareja. On myös oletettavaa, että hiippakunnat puuttuvat pappiensa toimiin ja kirkon piirissä olevat konservatiivit tekevät kanteluja hiippakunnille samaa sukupuolta olevien parien vihkimisestä.

Suomen evankelisluterilaisen kirkon ylin päättävä elin, kirkolliskokous, on pyytänyt kirkkohallituksen lisäksi muun muassa piispainkokoukselta selvityksen avioliittolain tiimoilta. Piispainkokous julkaisi elokuun lopussa selvityksen, jossa sanotaan, että kirkon opin mukaan avioliitto on edelleen naisen ja miehen välinen.

Piispojen konservatiivisen linjauksen jälkeen Helsingin hiippakuntavaltuusto hyväksyi kirkolliskokoukselle osoitetun ponnen, jonka mukaan papit voivat vihkiä sateenkaaripareja ensi maaliskuusta lähtien.

Kirkossa on siis hyvin erilaisia näkemyksiä samaa sukupuolta olevien kirkollisesta vihkimisestä. Myös piispat ovat keskenään eri mieltä samaa sukupuolta olevien kirkollisesta vihkimisestä.

Kirkkolainsäädännön ytimessä on kirkkolaki, jossa ei puhuta siitä, että avioliitto olisi naisen ja miehen välinen liitto. Asiaa ei mainita myöskään kirkkojärjestyksessä, jossa annetaan määräyksiä kirkon toiminnasta. Sen sijaan kirkkokäsikirjan avioliiton kaavassa puhutaan miehestä ja naisesta.

Jos siis kirkko haluaisi ottaa viralliseksi linjakseen sateenkaariparien vihkimisen, sen ei tarvitsisi koskea lainkaan kirkkolakiin tai kirkkojärjestykseen. Vain kirkkokäsikirjaan täytyisi tehdä pienet muutokset.

Muutoksia ei kuitenkaan ole näkyvissä lähiaikoina, sillä ensi kuussa järjestettävässä kirkolliskokouksessa ei ole yhtään aloitetta nykyisten vihkimiskäytäntöjen muuttamiseksi. Ei siis yhtään, vaikka asia on puhuttanut hyvin paljon.

Aloitteiden puuttumisen syy on todennäköisesti käytännöllinen. Jotta kirkkokäsikirjaan saataisiin esimerkiksi vihkimiskaavaa koskeva muutos, se vaatisi kirkolliskokoukselta kolmen neljäsosan määräenemmistön. Tällä hetkellä kirkolliskokouksen voimasuhteet ovat sellaiset, että kumpikaan leiri ei saa aloitteensa taakse enemmistöä.

Kirkko tulee olemaan avioliittokysymyksensä kanssa pitkään jumissa. Koska asiaan ei löydy hallinnollista ratkaisua, todennäköisesti sateenkaariliittoja aletaan vihkiä ja hiippakunnat täyttyvät niihin liittyvistä kanteluista.